AfriForum besorg oor nuwe skooltoelatingsbeleidArgieffoto Die burgerregteorganisasie AfriForum het gesê hy neem met kommer kennis van die uitspraak van die Grondwethof waarvolgens die Gautengse onderwysdepartement nou mag beslis oor skoletoelating. Volgens dié uitspraak kan die Gautengse onderwyshoof, Edward Mosuwe, besluit wanneer ŉ skool in Gauteng finaal vol is, en berus dié besluit nie meer by die beheerliggaam van die skool nie. AfriForum is van mening dat indien die departement die uitspraak onoordeelkundig aanwend, dit tot growwe skendings van leerders se regte aanleiding sal gee, die standaard van Suid-Afrikaanse onderwys nog meer negatief kan beïnvloed en uiteindelik tot ŉ uittog van die mees belowende personeel en leerders uit openbare skole mag lei. Volgens Alana Bailey, adjunk uitvoerende hoof van AfriForum, het die optrede van die provinsiale en die nasionale onderwysdepartement, en in die besonder van die LUR van onderwys in Gauteng, Panyaza Lesufi, in die onlangse verlede weinig gedoen om vertroue te skep dat die uitspraak in die beste belang van leerders aangewend sal word. Lesufi is veral berug vir sy omstrede uitsprake oor alternatiewe skolebestuur en rassistiese veralgemenings teen Afrikaanse onderrig. “AfriForum sal die uitspraak deeglik bestudeer om te verseker wat die implikasies daarvan is en hoe dit onder meer kwessies soos skoolplasing in ander provinsies, die aanbieding van moedertaalonderrig, die bepaling van klasgroottes en weiering van leerders met ŉ kriminele rekord raak. Al hierdie aspekte het ŉ direkte invloed op die lewering van gehalte onderrig,” het Bailey gesê. Sy het beklemtoon dat AfriForum die reg van elke kind tot toegang tot gehalte onderrig erken. “Geen kind se regte kan egter bevorder word deur regte van ŉ ander kind weg te neem nie. Die wyse om te verseker dat onderwysregte in die land verwesenlik word, is onder meer deur die aanbod van moedertaalonderrig te vergroot, disfunksionele skole reg te ruk en meer skole te bou om in die groeiende vraag te beantwoord. Die departement faal tans egter in al hierdie opsigte en AfriForum vrees in die lig van die hofuitspraak dat die kitsoplossing gaan wees om eenvoudig meer kinders in funksionele skole te plaas.” Benewens regsadvies oor die omvang en implikasies van die uitspraak, sal AfriForum ook die toepassing daarvan met internasionale kundiges en instellings opneem, indien basiese regte soos die reg op moedertaalonderrig daardeur geskend word. “AfriForum is lankal reeds in kontak met internasionale taalregte- en onderwysinstellings. Indien die gevolge van die uitspraak wel gehalte moedertaalonderrig ondermyn, sal internasionale aksies onderneem moet word waar plaaslike regsremedies nie meer verligting bied nie.” Bailey het genoem dat privaatskole ŉ luukse is wat die meerderheid Suid-Afrikaners tans nie kan bekostig nie. Indien dit egter op die lang duur die enigste opsie vir gehalte onderrig sonder ideologiese inmenging sou word, sal opsies om dit bekostigbaar aan te bied, deur alle instellings wat ernstig oor uitnemende onderrig is, ondersoek moet word. “Die toekoms van ons jeug is eenvoudig te belangrik om dit aan onderwysowerhede wat selfs met basiese kwessies soos handboeklewering, assesseringstoetse, geweldpleging in skole en die verkoop van onderwysposte spartel, toe te vertrou,” het Bailey bygevoeg. Lees alle vorige berigte oor die skooltoelatingsbeleid op Maroela Media.